钦定古今图书集成/方舆汇编/职方典/第1263卷 > 辰州府星野考 府志
## 钦定古今图书集成/方舆汇编/职方典/第1263卷 > 辰州府星野考 府志

府总

《汉·天文志》：“楚，翼轸之分野。”

郑元注：“鹑尾，楚也。”

《魏陈卓郡国》躔次，自张十七度至轸十一度为鹑尾，于辰在巳，楚之分野，属荆州。

《晋书》，武陵入轸三十度。辰、沅领诸邑皆属武陵。《明清类天文书》：“翼轸在巳” ，自张十六度至轸九度，为鹑尾之次，当楚之分。

吴瑞登云：“‘按《天文志》：楚，翼轸之分野。翼轸，鹑尾之次，在巳位’。郑元曰：‘鹑尾，楚也’。《隋史注》曰：‘南方七星，形如鹑尾’。大都翼轸鹑尾，自张十七度至轸十一度，武陵入轸之十度，在晋、隋时，辰、沅皆属武陵郡，意亦在九度之间。古占，翼星明则礼乐兴之类，太曰犯轸则楚有兵之类，不一而足，吉凶悉有征验，君子安得不兢” 兢然慎之也。虽然，人心在朝廷，志在四方，而徒以见楚，则为楚忧，亦隘矣。《春秋》书灾异不书事，应南轩以为君子无所不谨，盖得敬天之要。先儒谓“一念之善，则景星庆云，一念之恶，则妖风厉鬼。” 又不待仰观星野，而自有修禳者在矣。